

MINISTARSTVO PROSTORNOGA UREĐENJA, GRADITELJSTVA I DRŽAVNE IMOVINE

Projekt: *„Unaprjeđenje korporativnog upravljanja u pravnim osobama u vlasništvu države revidiranjem i usklađivanjem zakonske regulative s OECD-ovim smjernicama za korporativno upravljanje“*

* **AKCIJSKI PLAN ZA IMPLEMENTACIJU PREPORUKA OECD-a**

**ZA UNAPRJEĐENJE KORPORATIVNOG UPRAVLJANJA U PRAVNIM OSOBAMA U VLASNIŠTVU REPUBLIKE HRVATSKE -**

rujan 2021.



Sadržaj

[1 UVOD 1](#_Toc78527726)

[1.1 Informacije o projektu 1](#_Toc78527727)

[2 POVEZNICA SA KLJUČNIM DOKUMENTIMA 2](#_Toc78527728)

[2.1 Akcijski plan za sudjelovanje Republike Hrvatske u Exchange Rate mehanizmu II (ERM II) Post Entry Commitment 2](#_Toc78527729)

[2.2 Nacionalni plan oporavka i otpornosti 2021. – 2026. 3](#_Toc78527730)

[3 ZAKLJUČCI I PREPORUKE OECD-a 4](#_Toc78527731)

[4 AKTIVNOSTI 6](#_Toc78527732)

|  |  |  |
| --- | --- | --- |
| UVOD Ministarstvo prostornoga uređenja, graditeljstva i državne imovine nositelj je projekta naziva***Improving the corporate governance in State-owned enterprises by revising and aligning legislation in accordance with the OECD Guidelines on Corporate Governance of SOEs***odnosno ***Unaprjeđenje korporativnog upravljanja u pravnim osobama u vlasništvu države revidiranjem i usklađivanjem zakonske regulative s OECD-ovim smjernicama za korporativno upravljanje.***  Navedeni projekt pokrenut je uz financijsku potporu Glavne direkcije za potporu strukturnim reformama (DG REFORM) Europske komisije, a ishodi projekta uvršteni su u ***Akcijski plan za sudjelovanje Republike Hrvatske u Exchange Rate mehanizmu II (ERM II) tzv. Post Entry Commitment***kao i u***Nacionalni plan oporavka i otpornosti 2021. – 2026.*** Informacije o projektu **Projekt pokrenut:** u lipnju 2020. godine. Riječ je o projektu koji predstavlja sveobuhvatnu reformu u području korporativnog upravljanja u pravnim osobama u vlasništvu Republike Hrvatske.  **Nositelj projekta:** Ministarstvo prostornoga uređenja, graditeljstva i državne imovine.  **Koordinator projekta**: Organizacija za ekonomsku suradnju i razvoj (OECD).  **Cilj projekta:** Pregled postojeće prakse korporativnog upravljanja u pravnim osobama u vlasništvu Republike Hrvatske, utvrđivanje odstupanja od najbolje prakse te sastavljanje preporuka za reviziju regulatornog okvira iz domene korporativnog upravljanja. Važno je naglasiti da zaprimljene **preporuke OECD-a podrazumijevaju značajnije regulatorne i institucionalne promjene kao i reorganizaciju ovlasti u pogledu upravljanja u pravnim osobama u vlasništvu** Republike Hrvatske**,** a temeljem kojih će se stvoriti preduvjeti za aktivniju ulogu vlasničkih tijela koji dijele ovlasti u odnosu na državnu imovinu u obliku dionica i udjela.  **Vrijednost projekta**: 350.000 EUR. Financijska vrijednost projekta je neznatna u odnosu na vrijednost koja se ogleda u sveobuhvatnoj reformi u području korporativnog upravljanja u pravnim osobama u vlasništvu Republike Hrvatske.  **Očekivano trajanje projekta:** 18 mjeseci (prosinac 2021. godine).  Osim Ministarstva prostornoga uređenja, graditeljstva i državne imovine koji je nositelj projekta, u svim ključnim aktivnostima nužno je sudjelovanje i niza drugih tijela državne uprave obzirom da je projekt interdisciplinaran, a da se ishodi projekta u pogledu preporuka OECD-a odnose na širu nadležnost tijela državne uprave, posebno imajući u vidu da su vlasničke ovlasti nad pravnim osobama u vlasništvu Republike Hrvatske fragmentirane i kroz regulativu i kroz institucionalnu nadležnost.  U nastavku dokumenta daje se pregled ključnih aktivnosti koje su se provele u okviru projekta, ali i onih aktivnosti koje slijede kako bi se odgovarajuće preporuke implementirale, a samim tim i ispunile obveze Republike Hrvatske iz Akcijskog plana za sudjelovanje Republike Hrvatske u Exchange Rate mehanizmu II (ERM II) kao tzv. Post Entry Commitment kao i iz Nacionalnog plana oporavka i otpornosti 2021. – 2026. POVEZNICA SA KLJUČNIM DOKUMENTIMA Obzirom na činjenicu da realizacija ovog projekta, ujedno predstavlja i jedan od najzahtjevnijih preduvjeta ulaska Republike Hrvatske u punopravno članstvo OECD-a, osnaživanje i unapređenje korporativnog upravljanja u pravnim osobama u vlasništvu Republike Hrvatske u skladu sa Smjernicama OECD-a, ali i aktivnija uloga države kao vlasnika predstavlja jedan od prioritetnih ciljeva u narednom razdoblju, stoga su ishodi ovog projekta kao najznačajnije reforme u području korporativnog upravljanja u pravnim osobama u vlasništvu Republike Hrvatske prepoznati i harmonizirani sa dva važna dokumenta Republike Hrvatske i to kako slijedi: Akcijski plan za sudjelovanje Republike Hrvatske u Exchange Rate mehanizmu II (ERM II) Post Entry Commitment   U okviru Akcijskog plana za sudjelovanje Republike Hrvatske u Exchange Rate mehanizmu II (ERM II) kao tzv. Post Entry Commitment, a koji dokument predstavlja preduvjet za uvođenje eura kao službene valute u Republici Hrvatskoj, Republika Hrvatska se u području politike *Upravljanje u javnom sektoru* do ožujka 2022. godine obvezala na poboljšano upravljanje u pravnim osobama u državnom vlasništvu kroz revidiranje i usklađivanje zakonske regulative s OECD-ovim smjernicama za korporativno upravljanje u pravnim osobama u vlasništvu Republike Hrvatske i to kako slijedi:   1. izraditi i objaviti Pregled korporativnog upravljanja u pravnim osobama u vlasništvu države (tzv. Review) - IZVRŠENO   Izrada dokumenta Review izvornog naziva „*A Review against the OECD Guidelines on Corporate Governance of SOEs“* standardna je procedura za bilo koju zemlju koja želi pristupiti pravnom instrumentu „OECD-ove Smjernice korporativnog upravljanja u pravnim osobama u vlasništvu države“. Dokument je izrađen temeljem odgovora na sveobuhvatni upitnik na kojem je Ministarstvo prostornoga uređenja, graditeljstva i državne imovine radilo u suradnji sa drugim tijelima državne uprave tijekom prethodne i u prvoj polovici ove godine, ali i temeljem brojnih sastanaka održanih između OECD-a i različitih relevantnih tijela.  Review je strukturiran na način da prvi dio dokumenta pruža osnovne informacije o trenutnom stanju i pregledu upravljanja u pravnim osobama u vlasništvu Republike Hrvatske, uključujući primjenjivi pravni i regulatorni okvir, dok drugi dio dokumenta daje ocjenu postojećeg hrvatskog zakonodavstva u odnosu na standarde Smjernica OECD-a za korporativno upravljanje u pravnim osobama u vlasništvu države. Posljednji dio dokumenta sublimira zaključke i preporuke za poboljšanje okvira korporativnog upravljanja primjenjivog na pravne osobe u vlasništvu Republike Hrvatske. Zaključci i preporuke javno su objavljeni na internet stranici OECD-a na linku kako slijedi: <https://www.oecd.org/corporate/Conclusions-and-recommendations-SOE-Review-of-Croatia-HR.pdf>.  Nacrt izrađenog dokumenta bio je predmet rasprave na sastanku OECD-ove Radne skupine (Working Party on State Ownership and Privatisation Practices) dana 17. ožujka 2021. godine te je isti prihvaćen od strane delegata Radne skupine.  Dana 08. lipnja 2021. godine u organizaciji OECD-a održan je tzv. Launch event odnosno javno predstavljanje Reviewa, sa ciljem da se osigura platforma za raspravu o glavnim zaključcima, procjeni i preporukama koje proizlaze iz OECD-ova pregleda korporativnog upravljanja u pravnim osobama u vlasništvu države u Hrvatskoj. Istog dana dokument Review je i javno objavljen i na internet stranici OECD-a <https://www.oecd.org/corporate/soe-review-croatia.htm> čime je ispunjena navedena aktivnost iz ERM II Post Entry Commitment.   1. donijeti službeni akt Vlade Republike Hrvatske o provedbi odgovarajućih preporuka OECD-a – U PROCESU IZVRŠENJA   Nakon usuglašavanja aktivnosti i rokova za implementaciju odgovarajućih preporuka OECD-a sa relevantnim tijelima državne uprave izrađen je ovaj Akcijski plan koji čini sastavni dio nacrta Odluke Vlade Republike Hrvatske o donošenju Akcijskog plana za implementaciju preporuka OECD-a za unaprjeđenje korporativnog upravljanja u  pravnim osobama u vlasništvu Republike Hrvatske i osnivanju Upravljačkog odbora, čije će donošenje ujedno i predstavljati ostvarenje navedene aktivnosti iz ERM II Post Entry Commitment. Nacionalni plan oporavka i otpornosti 2021. – 2026. Dana 29. travnja 2021. Vlada Republike Hrvatske je usvojila, a Europska komisija 15. svibnja 2021. godine zaprimila na završno usuglašavanje prijedlog Nacionalnog plana oporavka i otpornosti 2021.-2026. godine (dalje u tekstu: NPOO), a u okviru komponente *2. Javna uprava, pravosuđe i državna imovina* definirana je i podkomponenta *Unapređenje upravljanja državnom imovinom*. U srpnju ove godine Europska komisija je pozitivno ocijenila i usvojila ovaj dokument.   |  | | --- | | Reforma u okviru NPOO-a uključuje izmjene i dopune okvira koji regulira korporativno upravljanje u pravnim osobama u vlasništvu države od posebnog interesa za Hrvatsku, odnosno u pravnim osobama u vlasništvu države u potpunom ili većinskom vlasništvu središnje države, kako bi se usuglasio sa smjernicama OECD-a odnosno službenim preporukama OECD-a za korporativno upravljanje u pravnim osobama u vlasništvu države. To se prvenstveno odnosi na izradu i usvajanje posebnog Zakona o pravnim osobama u vlasništvu Republike Hrvatske, kako bi se uspostavio jedinstveni regulatorni okvir iz domene korporativnog upravljanja, s obzirom da postojeći pravni i regulatorni okvir ne daje sveobuhvatan pogled na praksu korporativnog upravljanja, ali i razmatranje revidiranja šireg skupa pravnih akata na nacionalnom nivou obzirom na trenutnu decentraliziranost u upravljanju, a sve u skladu s preporukama OECD-a.  Novim regulatornim okvirom odredila bi se i uspostava središnje koordinacijske jedinice s ciljem efikasnijeg provođenja vlasničke politike u srednjem roku, odnosno horizontalne koordinacije nadležnih tijela zaduženih za obavljanje funkcija vlasničkih ovlasti.  Donošenje posebnog Zakona o pravnim osobama u vlasništvu Republike Hrvatske i uspostava središnje koordinacijske jedinice za provođenje vlasničke politike u odnosu na pravne osobe u vlasništvu Republike Hrvatske, ali i usvojen dokument o vlasničkoj politici definirani su, između ostalih, kao kvalitativni pokazatelji podkomponente *Unaprjeđenje upravljanja državnom imovinom.* ZAKLJUČCI I PREPORUKE OECD-a Review OECD-a identificira 11 preporuka ili prioritetnih područja za reformu koje bi trebale pridonijeti poboljšanju prakse korporativnog upravljanja u pravnim osobama u vlasništvu države u Republici Hrvatskoj.  Preporuke obuhvaćaju:   1. Jačanje funkcije državnog vlasništva  * osnivanje jedinice za koordinaciju vlasništva - tijelo za koordinaciju vlasništva odgovaralo bi Vladi Republike Hrvatske ili ministarstvu, pod uvjetom da nije zaduženo i za regulaciju sektora. Tijelu treba zakonski dodijeliti odgovarajuće ovlasti i resurse potrebne za učinkovito ispunjavanje uloge koordinatora, * izrada dokumenta vlasničke politike u kojoj će jasno biti predstavljeni razlozi i ciljevi za državno vlasništvo nad u pravnim osobama u vlasništvu države, * objava financijskih i nefinancijskih ciljeva poslovanja u pravnim osobama u vlasništvu države. Hrvatska nadležna tijela trebaju definirati jasne financijske i nefinancijske ciljeve poslovanja za sve pravne osobe u vlasništvu države.  1. Usklađivanje pravnog i regulatornog okvira u pravnim osobama u vlasništvu države  * izrada novog sveobuhvatnog Zakona o pravnim osobama u vlasništvu države kako bi se smanjila ustanovljena fragmentarnost regulatornog okvira, definirali razlozi za vlasništvo, uloga i odgovornost svih dionika, izbor i imenovanje članova nadzornih odbora i dr.[[1]](#footnote-1)  1. Održavanje jednakih uvjeta poslovanja za pravne osobe u vlasništvu države kao za pravne osobe u privatnom vlasništvu  * unifikacija pravnih oblika u pravnim osobama u vlasništvu države. Statutarne kompanije u vlasništvu države (osnovane posebnim zakonima) koja posluju na tržištu (odnosno, ne obavljaju funkciju javne politike ili administrativne funkcije) trebaju biti ustanovljena kao dionička društva.  1. Poboljšanje praksi transparentnosti i javne objave  * povećanje opsega agregiranog izvješća na sve pravne osobe u vlasništvu države, * poboljšanje objavljivanja financijskih i nefinancijskih informacija, preporuka je da ove objave budu u standardima kakvi su propisani za društva koja kotiraju na uređenom tržištu kapitala.  1. Jačanje sustava unutarnje kontrole  * poboljšati sustav unutarnjih kontrola kroz bolji rad i veću neovisnost unutarnje revizije, njenu direktnu suradnju s revizijskim odborom, neovisnost rada eksterne revizije te državne revizije. Preporučuje se u ovom smislu, poboljšati politiku zaštite prijavitelja nepravilnosti (zviždača), procedure nabave itd.  1. Jačanje autonomije i neovisnosti nadzornog odbora  * Uspostava stručnih i neovisnih nadzornih odbora kao i jasnih kriterija za definiranje istih. Transparentna i kompetitivna procedura izbora članova nadzornih odbora, * jačanje neovisnosti revizijskih pododbora, * osnaživanje nadzornih odbora da izvršavaju funkcije određivanja strategije i nadzora upravljanja. |  AKTIVNOSTI Daljnje aktivnosti koje se odnose na implementaciju sveobuhvatne reforme u području korporativnog upravljanja u pravnim osobama u vlasništvu Republike Hrvatske iziskivati će suradnju niza tijela državne uprave s obzirom na fragmentiranost i nadležnost vlasničkih ovlasti nad pravnim osobama.  Pravovremena implementacija danih preporuka OECD-a doprinijeti će jačanju pretpostavki za sustavno, koordinirano i dugoročno održivo korporativno upravljanje u pravnim osobama u vlasništvu Republike Hrvatske, ali i ispunjenju obveza Republike Hrvatske u okviru Akcijskog plana za sudjelovanje u Exchange Rate mehanizmu II (ERM II) kao i Nacionalnog plana oporavka i otpornosti 2021. – 2026., a osigurati će se provedbom aktivnosti kao u slijedećoj tablici: |  |





1. Obuhvat pravnih osoba u vlasništvu RH će biti definiran samim Zakonom kao i njegov konačan naziv [↑](#footnote-ref-1)